Document ID: 32007R0416

ΚΑΝΟΝΙΣΜΌΣ (ΕΚ) αριθ. 416/2007 ΤΗΣ ΕΠΙΤΡΟΠΉΣ
της 22ας Μαρτίου 2007
σχετικά με τις τεχνικές προδιαγραφές των αγγελιών εσωτερικής ναυσιπλοΐας (ανακοινώσεις προς πλοιάρχους) όπως αναφέρονται στο άρθρο 5 της οδηγίας 2005/44/ΕΚ του Ευρωπαϊκού Κοινοβουλίου και του Συμβουλίου σχετικά με τις εναρμονισμένες υπηρεσίες πληροφοριών εσωτερικής ναυσιπλοΐας (ΥΠΕΝ) στις εσωτερικές πλωτές οδούς της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2005/44/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με τις εναρμονισμένες υπηρεσίες πληροφοριών εσωτερικής ναυσιπλοΐας (ΥΠΕΝ) στις εσωτερικές πλωτές οδούς της Κοινότητας (1), και ιδίως το άρθρο 5,
Εκτιμώντας τα ακόλουθα:
(1)
Σύμφωνα με το άρθρο 1 της οδηγίας 2005/44/ΕΚ, οι υπηρεσίες πληροφοριών εσωτερικής ναυσιπλοΐας (ΥΠΕΝ) πρέπει να αναπτυχθούν και να εφαρμοστούν κατά εναρμονισμένο, διαλειτουργικό και ανοικτό τρόπο.
(2)
Σύμφωνα με το άρθρο 5 της οδηγίας 2005/44/ΕΚ, πρέπει να καθοριστούν τεχνικές προδιαγραφές των αγγελιών εσωτερικής ναυσιπλοΐας (ανακοινώσεις προς πλοιάρχους).
(3)
Οι τεχνικές προδιαγραφές των αγγελιών εσωτερικής ναυσιπλοΐας (ανακοινώσεις προς πλοιάρχους) πρέπει να στηρίζονται στις τεχνικές αρχές που ορίζονται στο παράρτημα II της οδηγίας.
(4)
Σύμφωνα με το άρθρο 1 παράγραφος 2 της οδηγίας 2005/44/ΕΚ, οι τεχνικές προδιαγραφές πρέπει να λαμβάνουν δεόντως υπόψη το έργο που πραγματοποιείται από αρμόδιους διεθνείς οργανισμούς.
(5)
Πρέπει επίσης να λαμβάνουν υπόψη το έργο που παράγεται από την ομάδα εμπειρογνωμόνων για τις αγγελίες εσωτερικής ναυσιπλοΐας (ανακοινώσεις προς πλοιάρχους), η οποία συνίσταται από εκπροσώπους των αρχών που είναι αρμόδιες για τη θέση σε εφαρμογή των αγγελιών εσωτερικής ναυσιπλοΐας (ανακοινώσεις προς πλοιάρχους), από επίσημα μέλη άλλων κυβερνητικών φορέων καθώς και παρατηρητές του κλάδου της ναυτιλίας.
(6)
Οι τεχνικές προδιαγραφές, οι οποίες αποτελούν αντικείμενο του παρόντος κανονισμού, ανταποκρίνονται στις τρέχουσες τεχνικές εξελίξεις στον τομέα της ναυτιλίας. Λόγω της εμπειρίας που αποκτάται από την εφαρμογή της οδηγίας 2005/44/ΕΚ καθώς και από την τεχνική πρόοδο που θα σημειωθεί στο μέλλον, είναι πιθανόν να καταστεί αναγκαία η τροποποίηση των τεχνικών προδιαγραφών σύμφωνα με το άρθρο 5 παράγραφος 2 της οδηγίας 2005/44/ΕΚ. Οι τροποποιήσεις των τεχνικών προδιαγραφών θα λαμβάνουν δεόντως υπόψη το έργο που παράγεται από την ομάδα εμπειρογνωμόνων για τις αγγελίες εσωτερικής ναυσιπλοΐας (ανακοινώσεις προς πλοιάρχους).
(7)
Το σχέδιο των τεχνικών προδιαγραφών εξετάστηκε από την επιτροπή που αναφέρεται στο άρθρο 11 της οδηγίας 2005/44/ΕΚ.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 11 της οδηγίας 2005/44/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός ορίζει τις τεχνικές προδιαγραφές που διέπουν τις αγγελίες εσωτερικής ναυσιπλοΐας (ανακοινώσεις προς πλοιάρχους). Οι τεχνικές προδιαγραφές εμφαίνονται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Μαρτίου 2007.

Labels: 7
12
8